L'Eliana portarà els seus joves a Port Aventura
16 de octubre de 2023

L'Ajuntament de l'Eliana està organitzant una eixida a Port Aventura per al dissabte 25 de novembre, dirigida a joves d'entre 16 i 35 anys, amb l'objectiu de fomentar la convivència entre ells a través d'alternatives d'oci saludable.

L'àrea de Joventut sufragarà l'autobús d'anada i tornada, així com l'esmorzar de la jornada, mentre que les persones participants hauran d'abonar la seua pròpia entrada al parc, preferiblement en línia a través del web. El termini d'inscripció finalitzarà el divendres 10 de novembre i es podrà realitzar a través de l'enllaç habilitat per a l'ocasió, amb la deguda autorització per a les i els menors.

Juan Espinosa, edil de Joventut, ha convidat elianers i elianeres a participar d'aquesta activitat a l'aire lliure per a enfortir el seu sentit de pertinença a la comunitat, així com per a crear noves experiències enriquidores. Activitats d'oci com aquesta se sumen durant l'any a una àmplia oferta de formacions, cursos i tallers, ajudes i subvencions com la de la compra de material informàtic, la creació de nous espais de participació com el Fòrum Jove, el programa l'Eliana et Beca, campanyes de conscienciació, concursos o activitats com Elifreak, a més dels serveis d'atenció i assessorament que ofereix el Centre d'Informació Juvenil (CIJ). 'Tot això, tenint en compte les necessitats i propostes fetes per les i els joves de l'Eliana, que volen sentir-se escoltats pel seu Ajuntament', ha recordat.